Panayiotou-borgtogaansoek: ‘Geen nuwe feite voor hof’Christopher Panayiotou tydens ‘n vorige hofverskyning. Foto: ANA Adv. Marius Stander, die staatsaanklaer, het gesê dit is duidelik dat die verdediging se sogenaamde “nuwe bewyse” bloot met die krag van die staat se saak verband hou. Hy het gesê die verdediging het nie landdros Abigail Beeton se bevinding dat Panayiotou waarskynlik met die bewyse sal peuter, aangespreek nie of die feit dat hy ŉ vlugrisiko is of te veel finansiële verpligtinge het nie. Hy het ook aangevoer dat Panayiotou se nuwe borgtogaansoek gehanteer moet word teen die agtergrond van die bevindinge van die Grahamstad-hooggeregshof waar sy borgtogaansoek-appèl aangehoor is. Panayiotou word daarvan beskuldig dat hy sy vrou, Jayde, se ontvoering en gevolglike moord in April verlede jaar gereël het. Daar word beweer dat Panayiotou vir Luthando Siyoni, ŉ uitsmyter by Panayiotou se nagklub, betaal het om ŉ huurmoordenaar, Sizwezakhe Vumazonke, te kry om die daad uit te voer. Stander het Maandag gesê die verdediging se aanvoering dat Siyoni tydens sy inhegtenisneming aangerand is, is feitelik verkeerd. “Siyoni het geen beserings tydens sy inhegtenisneming opgedoen nie en het erken dat sy regte aan hom verduidelik is. Ons weet [Panayiotou] was nie teenwoordig toe Siyoni in hegtenis geneem is nie. Alles wat [Panayiotou] nou aan die hof voorlê, is net duimsuigery. Wie sal die beste weet of hy aangerand is? Wie sal die beste weet of hy beïnvloed was om ŉ verklaring af te lê? Siyoni of [Panayiotou] wat nie eens teenwoordig was nie?” het Stander gesê. Stander het ook die verdediging se bewerings dat Siyoni vier uur lank deur ŉ paar polisiebeamptes aangerand is om ŉ verklaring teen Panayiotou af te lê, ontken en gesê Siyoni het net een geswelde oog tydens sy aanhouding opgedoen. “Daar moet onthou word dat die bewyse oor Siyoni geassesseer moet word saam met die gesprek wat tussen [Panayiotou] en Siyoni afgespeel het. [Panayiotou] het nooit as ŉ agent vir die polisie gewerk nie, so hoekom sou hy Siyoni vir ŉ [opnametoestel] deursoek? Hoekom sou [Panayiotou] vir Siyoni opdrag gee om bewyse te vernietig? Hoekom sou [Panayiotou] vir Siyoni sê om hom nie te bel nie as hy dan probeer het om Siyoni te vang?” het Stander gesê. Die verdediging het ook Maandag ŉ verklaring deur ŉ voormalige polisiebeampte, Leon Eksteen, voor die hof gebring. Die verklaring handel oor die beweerde dreigemente deur Costa, Panayiotou se pa, om hom te onterf. Die verklaring is egter nie in die hofrekord ingelees nie. Adv. Terry Price moet nog die verdediging se argumente in verband met die verklaring aan die hof voorlê. Die saak is tot 10 Junie uitgestel. Lees alle vorige berigte oor Christopher Panayiotou op Maroela Media.